钦定古今图书集成/明伦汇编/闺媛典/第023卷 > 锺会母张氏
## 钦定古今图书集成/明伦汇编/闺媛典/第023卷 > 锺会母张氏

按《三国魏志锺会传》注，会为其母传：“夫人张氏，字昌
蒲，太原兹氏人，太傅定陵成侯之命妇也，世长吏二
千石。夫人少丧父母，充成侯家，修身正行，非礼不动，
为上下所称述。贵妾孙氏，摄嫡专家，心害其贤，数谗
毁，无所不至。孙氏辨博有知，巧言足以饰非成过，然
竟不能伤也。及妊娠，愈更嫉妒，乃置药食中，夫人中”
食，觉而吐之，瞑眩者数日。或曰：“何不向公言之？”答曰：
“嫡庶相害，破家危国，古今以为鉴诫。假如公不信我，
众谁能明其事？彼以心度我，谓我必言，固将先我。事
繇彼发，顾不快邪？”遂称疾不见。孙氏果谓成侯曰：“妾
欲其男，故饮以得男之药，反谓毒之。”成侯曰：“得男药
佳事，暗于食中与人，非人情也。”遂讯侍者，具服，孙氏由是得罪出。成侯问夫人何能不言，夫人言其故，成
侯大惊，盖以此贤之。黄初六年生会，恩宠愈隆。成侯
既出孙氏，更纳正嫡贾氏。又按《成侯命妇传》云：夫
人性矜严，明于教训。会虽童穉，勤见规训。年四岁授
《孝经》，七岁诵《论语》，八岁诵《诗》，十岁诵《尚书》，十一诵《易》，
十二诵《春秋左氏传》《国语》；十三，诵《周礼》《礼记》；十四，诵
成侯《易记》；十五，使入太学，问四方奇文异训，谓会曰：
“学猥则倦，倦则意怠，吾惧汝之意怠，故以渐训汝。今
可以独学矣。”雅好书籍，涉众书，特好《易》《老子》每读《易》，
孔子说“鸣鹤在阴，劳谦君子，藉用白茅，不出户庭”之
义，每使会反复读之，曰：“《易》三百馀爻，仲尼特说此者，
以谦恭慎密，枢机之发，行己至要，荣身所由故也。顺
斯术以往，足为君子矣。”正始八年，会为尚书郎，夫人
执会手而诲之曰：“汝弱冠见叙人情，不能不自足，则
损在其中矣，勉思其戒！”是时，大将军曹爽专朝政，日
纵酒沈醉。会兄侍中毓宴还，言其事。夫人曰：“乐则乐
矣，恐难久也。居上不骄，制节谨度，然后乃无危溢之
患。今奢僭若此，非长守富贵之道。”嘉平元年，车驾朝
高平陵，会为中书郎，从行。相国宣文侯始举兵，众人
恐惧，而夫人自若。中书令刘表、侍郎卫瓘、夏侯和等
皆怪，问：“夫人一子在危难之中，何能无忧？”答曰：“大将
军奢僭无度，吾常疑其不安。太傅义不危国，必为大
将军举耳。吾儿在帝侧，何忧闻？且出兵无他重器，其
势必不久战。”果如其言，一时称明。会历机密十馀年，
颇豫政谋。夫人谓曰：“昔范氏少子为赵简子设伐邾
计，事从民悦，可谓功矣。然其母以为乘伪作诈，末业
鄙事，必不能久。其识本深远，非近人所言。吾常乐其
为人。汝居心正，吾知免矣。但当修所志，以辅益时化，
不沗先人常”言：“人谁能皆体自然，但力行不倦。”抑亦
其次，虽接鄙贱，必以言信，取与之间，分画分明。或问：
“此无乃小乎？”答曰：“君子之行，皆积小以致高大，若以
小善为无益而弗为，此乃小人之事耳。希通慕大者，
吾所不好。”会自幼少，衣不过青绀，亲营家事，自知恭
俭，然见得思义，临财必让。会前后赐钱帛数百万计，
悉送供公家之用，一无所取。年五十有九，甘露二年
二月，暴疾薨。比葬，天子有手诏，命大将军高都侯厚
加赗赠，丧事无巨细，一皆供给。议者以为公侯有夫
人，有世妇，有妻有妾，所谓外命妇也。依《春秋》成风定
姒之义，宜崇典礼，不得总称妾名。于是称成侯命妇。
殡葬之事，有取于古制，礼也。